**Tájékoztató a közösségi szolgálatról**

**Az érettségi vizsga megkezdésének feltétele, hogy a tanuló 50 óra közösségi szolgálatot végezzen középiskolai tanulmányai során.**

**Mi a közösségi szolgálat?**

A közösségi szolgálat olyan tevékenység, melyet a diákok saját értékeik mentén választanak és anyagi ellenszolgáltatás nélkül végeznek. Céljuk, hogy munkájukkal a választott közösség érdekeit szolgálják, és e tevékenységükkel személyiségüket, különféle készségeiket fejlesztik.

**Miért van erre szükség?**

Számos felmérés igazolja, hogy Magyarországon a társadalmi kohézió erősítésére van szükség ahhoz, hogy mindenki számára élhető, egymást segítő társadalmi légkör alakuljon ki, amelyben szívesen segít mindenki a másikon, tudva, ha bajba kerül, rajta is segíteni fognak. A társadalmi felelősségvállalás kialakítása, fejlesztése a célja a közösségi szolgálat teljesítésének.

**Hogyan válassz közösségi szolgálatot?**

Mindenképpen olyan tevékenységet érdemes választani, amely valamilyen módon kapcsolódik a személyes érdeklődésedhez és értékrendedhez. Fontos azt figyelembe venni, hogy a közösségi szolgálat munka, ezért idő- és energiabefektetést igényel! A vállalt feladatot jó minőségben, meghatározott idő alatt kell elvégezni.

A közösségi szolgálat 50 órájának teljesítéséhez 4 év áll a diákok rendelkezésére. Érdemes (ill. a törvény szerint ajánlott), de nem kötelező ez idő alatt többféle típusú tevékenységet is végezni.

**Mely területeken és milyen tevékenységi körökben vállalhatsz közösségi szolgálatot?**

Egészségügyi tevékenységek kórházban vagy egészségügyi intézményekben

- a beteg kísérete a betegszállítókkal együtt, várakozás a beteggel;

- a beteg környezetének rendben tartása, segítés az étkezésben, ivásban;

- felolvasás, beszélgetés, beteg mellett tartózkodás, a beteg kéréseinek tolmácsolás, betegek és hozzátartozóik tájékozódásban való segítése; ...stb.

Szociális tevékenységek

- idős emberek segítése egyénileg otthonukban (sétáltatás, bevásárlás, beszélgetés, közös főzés, takarítás, udvar rendbe tétele, favágás stb.);

- idős emberek támogatása szociális intézmény keretei között (sétáltatás, beszélgetés, szoba rendezése, étkezésben segítés, ágynemű áthúzása); ...stb.

Oktatási tevékenységek

- korrepetálás alsóbb évfolyamokon, gyermekotthonban, sajátos nevelési igényű intézményben;

- bölcsődékben, óvodákban a mindennapi tevékenységekben, játékokban való részvétel;

- oktatás idősek számára (például számítógép-használat, nyelvtanítás); ...stb.

Kulturális, közösségi tevékenységek

- kulturális intézményekben múzeumpedagógiai vagy egyéb szolgálat elvégzése;

- katonasírok gondozása; közgyűjteményben önkéntes feladatok ellátása;

- bölcsődékben, óvodákban, idősek otthonában stb. kulturális program szervezése

Környezet- és természetvédelmi tevékenységek

- parkrendezés, közösségi terek tisztítása, rendezése; biciklitároló javítása, festése, kerítésfestés;

- szociális intézmény környezetének rendezése, fa- és növényültetés, avar összegyűjtése;

- egyéb környezet- és természetvédelmi tevékenység.

Bűn- és baleset-megelőzési, ifjú polgárőri tevékenységek

- baleset-megelőzési tájékoztató nyomtatványok osztása, tájékoztató rendezvényeken való részvétel;

- iratok előkészítése, részvétel katasztrófák elleni védekezésben és helyreállításban, polgárok és javaik védelme, az állami és önkormányzati vagyon megóvása polgárőr felügyelete mellett, ifjú polgárőr-igazolvánnyal

Közös sport- és szabadidős tevékenység óvodáskorú, sajátos nevelési igényű gyermekekkel, továbbá idős emberekkel:

- közös programok nehézséggel élő kortársakkal; bölcsődésekkel, óvodásokkal, idős emberekkel:

sport, kézművesség, játék, főzés, ünnepek, kézművesség, játék, farsang, közös műsor...

**Praktikus tudnivalók:**

* Közösségi szolgálat olyan intézménnyel jöhet létre, amellyel az iskola [együttműködési megállapodás](http://www.barossgyor.hu/hun/docs/kozossegi-szolgalat/1479.get)t köt. Az iskola készített egy változatot, melyet a honlapról le lehet tölteni. Amennyiben valaki a közösségi szolgálatot több helyen szeretné elvégezni, annyi ilyen együttműködési megállapodást kell kitöltve visszahoznia, ahány szervezetnél a szolgálatot végzi. Ha a szervezet saját együttműködési szerződéséhez ragaszkodik, természetesen azt is elfogadjuk.
* Amennyiben már van a kiválasztott szervezettel együttműködési megállapodása az iskolának, nem szükséges újat kötni. Az iskolával kapcsolatban álló szervezetek listája megtekinthető **ITT.**
* Naplót kell vezetned a közösségi szolgálatról. Minden egyes alkalommal, amikor közösségi szolgálatot végzel, rögzíteni kell a szervezet (intézmény) nevét, címét, a szolgálat időpontját, a végzett munka időtartamát (pl. 60 perc/1 óra), a munka tartalmát, és az adott felelősnek (a fogadó intézmény munkatársa) az aláírását, illetve az intézmény pecsétjét igazolásképpen. Emellett röviden be kell mutatnod a végzett tevékenységet és összefoglalnod a szerzett élményeket, tapasztalatokat. A napló a honlapról szintén letölthető.
* Törvény szabályozza, hogy egy nap hány órát lehet elvégezni.

|  |  |
| --- | --- |
| 16. évet be nem töltött önkéntes közérdekű tevékenységre fordítható ideje | tanítási szünet ideje alatt max. napi három óra és a heti tizenkét óratanítási időben max. heti hat óratanítási napon max. napi két óratanítási napon kívül max. napi három óra |
|  |  |
| 16-18 év közötti önkéntes közérdekű tevékenységre fordítható ideje | nem haladhatja meg a napi négy és fél órát és a heti tizennyolc órát |
|  |  |
| A 18. életévét be nem töltött önkéntes részére a közérdekű önkéntes tevékenység befejezése és másnapi megkezdése között legalább tizennégy óra pihenőidőt kell biztosítani.  |

* Egy óra (alkalom) időtartama **60 perc**.
* Külföldön közösségi szolgálat nem végezhető 16 éves kor alatt.
* Amennyiben egy nap 2-3-4 órát is teljesítesz, elegendő a tevékenységet egy sorba felvinni a közösségi szolgálati naplóban, ebben az esetben az időtartamhoz ne 60 perc kerüljön, hanem a végzett munka időtartama (60-240 perc között).
* Ha a szolgálat megkezdése előtt felkészítésen veszel részt (pl. kórházban), ennek időtartama is elszámolható (maximum 5 óra).

**Összegezve: Milyen feladataid vannak a közösségi szolgálat dokumentációjában?**

1. **A közösségi jelentkezési lap kitöltése**, mely tartalmazza a közösségi szolgálatra való jelentkezés tényét, a megvalósítás tervezett helyét és idejét, valamint a szülő egyetértő nyilatkozatát. A dokumentum letölthető a honlapról.
2. **A közösségi szolgálati napló vezetése**, melyben rögzíted, hogy mikor, hol, milyen időkeretben és milyen tevékenységet folytattál. A bejegyzést a fogadó szervezet képviselője aláírással és/vagy pecséttel igazolja.
3. **Bejegyzést követően a közösségi szolgálati naplót átadod az osztályfőnöködnek** további adminisztrálás céljából.